Il-ġeologu Dr Peter Gatt irrimarka li t-tħaffir tal-mina ta' bejn Malta u Għawdex jista' jħalli l-imwiet tal-ħaddiema, minħabba li mhuwiex magħruf x'hemm f'qiegħ il-baħar. Aktar dwar in-nuqqas ta' informazzjoni dwar il-mina: In-nies mhux ikunu infurmati dwar il-mina bejn Malta u Għawdex – PN Waqt il-programm Andrew on 103 fuq l-istazzjon 103 Malta's Heart, Dr Gatt qal li biex il-mina ssir, min iħaffer irid ikun jaf il-ġeoloġija ta' Malta fid-dettall permezz ta' kontroll ġeoloġiku tajjeb. Stqarr li m'hemmx l-informazzjoni bżonjuża li tgħin biex dan il-proġett jitwettaq mingħajr ma ssir ħsara u bl-ebda periklu. "Ir-riskju ta' mwiet jeżisti għax meta wieħed iħaffer fil-blat mingħajr pjan ġeoloġiku tajjeb, m'hemm l-ebda informazzjoni għajr il-blat innifsu", żied jispjega. Dr Gatt qabbel is-sitwazzjoni ma' dak li ġara bejn l-Ingilterra u Franza waqt it-tħaffir tal-mina li tgħaqqad lil Dover ma' Calais. Spjega kif għal dak il-proġett kien hemm strateġija ġeoloġika fid-dettall. Fil-każ ta' Malta, dan mhux il-każ minħabba li ma jeżistix servizz ġeoloġiku nazzjonali. "Ix-xogħol ġeoloġiku li sar f'Malta jmur lura għal żmien l-Ingliżi" Apparti li t-tħaffir tal-mina mhux xi ħaġa faċli, Dr Gatt qal li hemm il-problema li ma teżistix mappa aġġornata tal-ġeoloġija lokali. L-iktar mappa riċenti tmur lura bejn 40 u 50 sena ilu meta Malta kienet għadha kolonja Ingliża. B'hekk, hemm numru ta' żbalji meta tqabbel l-informazzjoni mal-ġeoloġija Maltija llum. Dr Gatt saħaq fuq il-bżonn tas-servizz ġeoloġiku nazzjonali biex jiġu indirizzati l-problemi ġeoloġiċi u biex Malta jkollha mappa ġeoloġika aġġornata bħal m'għandhom pajjiżi oħra. Żied li huwa biss wara li dan isir li Malta tkun tista' tagħmel proġetti kbar infrustrutturali, bħal mina bejn Malta u Għawdex. Aktar riskji li ġġib magħha l-mina Waqt laqgħa tal-Gozo Affairs Committee fejn ġiet diskussa l-mina li għandha forma ta' nagħla u hi 14-il kilometru twila, id-Deputat Nazzjonalista Chris Said staqsa lill-Kap Eżekuttiv ta' Infrastructure Malta Ing. Frederick Azzopardi jekk hux se jkun hemm spazju bejn il-mina u qiegħ il-baħar. Azzopardi kien wieġeb li mhux se jkun hemm spazju, u li r-raġuni għaliex Infrastructure Malta m'għażlitx li tagħmel pont fuq il-baħar għax dan imur kontra l-pariri tal-Awtorità tal-Ambjent. Il-preżenza ta' riżorsi naturali, bħall-gass, taħt il-baħar, kienet problema oħra li tqajmet fil-laqgħa t'April. Meta mistoqsi mid-Deputat Nazzjonalista John Ellis dwar l-impatt li dan jista' jħalli fuq il-proġett, Azzopardi wieġeb li wara li fatturi bħall-water table ġew ikkunsidrati, Infrastructure Malta rat li hu possibbli li titmexxa l-mina. Daniel Cilia, li fil-laqgħa kien qed jirrappreżenta 16-il NGO, qal li l-mina se tkun vijabbli biss jekk jgħaddu minnha 9,000 karozza kuljum, b'żieda ta' 1.4 miljun karozza aktar milli qed jaqsmu għal Għawdex bħalissa.